
1 လံၬ ၦအ့လကိၫၡဲၭဖိၪ စနၫဟၧၫ့ အဆၧဒၪ လၧယၫလခီၫ; 2 ယဟိဝၩ လၧအၥၭကဲၪ့ဆၧ မွဲယွၩ လၧအမၩဆၧၫ့ ဆၧအၧၩ့လီၫ. ယဟိဝၩ မၩဆၧၫ့ ဆၧအၧၩ့တၭ, မွဲဆၧၥၭဆီၪ့ အယွၩလီၫ. ယဟိဝၩ မၩဆၧၫ့ဆၧ လၧအဒုၪအဒၩ, အီၪက့ၪအၥၭထၪ့ လၧအဒုၪအဒၩ အဂး လီၫ. 3 ယဟိဝၩ အွံၪၥၭဆၧၩ့ ယံၬယံၬ လါနၫ့တၭ, အစီၩ့ဒိၪ အမၩ့ထီၫတၭ, မိအီၪက့ၪ ၦအၧၩ့ဖိၪ ဘဲၫၦလၧအဆၧဒဲၩဘၭ လအီၪဘၪနီၪ နးစီၪ့အ့ၬ. ယဟိဝၩအဖၧၩ့ၥၭ အီၪဝ့ၫ လၧလံၩ၁ဝံၭ အဖၧၩ့ ဒဲလၧလဖုၬ အဖၧၩ့, ဒဲဆၧအုၪ့လဖၪနီၪ, မွဲဆၧအမုၬ လၧအခၪ့ဖၫ့လၬလီၫ. 4 အဝ့ၫဒၪ အၪ့ၥီၪ့ မၫဆမံၭတၭ, ဒုၭလၩ့ၥံၭခွံၬဝ့ၫ ဒဲဒုၭလၩ့ၥံၭခွံၬ ထံၫမိၡါ ထီးအလူၬ; ဘၫၡၫ့ ဒဲကၫမလၭ လၩ့ဘဲၩ, လ့ၭဘနၧၫ့အဖီၫ လၩ့ယံၭဝ့ၫလီၫ. 5 ခိၪလီၩ့ ထိၩ့ချိၬ ဝၭဝ့ၫ လၧအကၠီၩ့တၭ ဆၧစီၩ့ခိၪ ဖံၪထၪ့ခွံၬ, ဒဲဂၪ့ခိၪ မိဘၪမ့ၪအၪ့ခွံၬ လၧအမ့ၬယၫ; မွဲမၬ, ဂၪ့ခိၪ ဒဲကယဲ ၦလၧအအီၪဝ့ၫ လၧအချိၫ့ ထီးအလူၬလီၫ. 6 မွဲပလၫ ဆၧၫ့ထုၪ့ လၧအၥၭထၪ့ အမ့ၬယၫၥ့ၪ လဂၩလဲၪ. အၥၭထၪ့ခိထၪ့ဖၭဒိၪနီၪ မွဲပလၫ ထိးမိနၧၩ့ လဂၩလဲၪ. အၥၭခဲၩထၪ့ ဂါလၩ့အၥၭ ဘဲၫမ့ၪအၥိၭနီၪတၭ, လိးၥံၪလဲၫ့ၥံၪ လၩ့ဎီး လၧအဝ့ၫဒၪ အကၠီၩ့လီၫ. 7 ယဟိဝၩနီၪ ဂ့ၩဝ့ၫတၭ, မွဲထိၬၥံၪထၬၥံၪ လၧဆၧခိဆၧဝီၩ အမုလနံၩလီၫ. ၥ့ၪယၫ ၦလဖၪ လၧအဒိၭနဲၩ့အၥၭ လၧအစူၪဖၧၩ့နီၪလီၫ. 8 အ့ၪမွဲ ဆၧလုၬဘံၭ မိခၫ့ဂၬဆၧတၭ, မိမၩလူၬခွံၬ အလးတၭ, ဆၧခံၭ မိလီၩ့ဆီး အဒုၪအဒၩလီၫ. 9 နၥံၪ ကိၪ့ဆၧထၫ့ဒၩ ယဟိဝၩ လၧဆၧနီၪလမံၩ့လဲၪ. အဝ့ၫ မိမၩဂၭဂီၩ့ လူၬထူၬလီၫ. ဆၧၡၪ့ဆၧနၭ ဂဲထုၪ့ဘၪ နံၫဖၧၫ့လဖၧၫ့အ့ၬ. 10 အ့ၪထဲၫ့ဎၩလိၬအၥၭ ဘဲၫဆၧဆူၪလဖၪ အၥိၭ, ဒဲအ့ၪအီၩဆၧ ဘဲၫ ၦအီၩမၧၩ့အၥၭ အၥိၭ လါနၫ့တၭ မ့ၪ မိအၪ့ခွံၬဝ့ၫ ဘဲၫလီထိၭနၫဎဲၫ့ကၠိၭ အၥိၭနီၪလီၫ. 11 ဂဲၫထၪ့ဝ့ၫ လၧနဖၧၩ့ ၦကိၪ့ဆၧအၧၩ့ထၫ့ဒၩ ယဟိဝၩနီၪ, ၦကိၪ့လိၬအၥၭ လၧဆၧအၧၩ့လီၫ. 12 ယဟိဝၩ စံၭဘဲၫယီၩ, အ့ၪလၧၫ့ထၪ့ဎွ့ၩထၪ့ ဒဲအၪဝ့ၫ ဘဲၫနီၪၥိၭ လါနၫ့တၭ, မိဘၪ ဆၧခူၬလၩ့ခွံၬ ဘဲၫနီၪၥိၭတၭ, အဝ့ၫဒၪ မိစဲၪ့ထၪ့ခွံၬဝ့ၫလီၫ. ယမၩၡၪ့မၩနၭယူၭနၧၩ လါနၫ့တၭ, ယမိမၩၡၪ့မၩနၭလၧၩ့နၧၩအ့ၬ. 13 အဂဲးဘဲၫယီၩ ဘိၩ့နဲၪ့ယီၩ ယမိမၩခါခွံၬ အနိၭယိၭဘီၩ့ လၧနလီၩ့တၭ, မိမၩထ့ၬခွံၬ ဖျံၩ လၧအစၧၩ့ထၬနၧၩလီၫ. 14 ယဟိဝၩ မၪလူၬ ဆၧဘၪဆဲၫ့ လၧနၧၩ လၧဆၧလဎွံၪလၧၩ့ဘၪ နမံၩ့ လၧနယွၩလဖၪ အဂံၪ့ဖၧၩ့နီၪ ယမိဒၪ့ထ့ၬခွံၬ ဆၧဂၩ့စိၭဖျၩအၥၭ ဒဲဆၧဂၩ့ၥိၫ့အၥၭလီၫ. ယမိအီၪက့ၪခွံၬ လၧနၥွၪခိၪဖၧၩ့ လီၫ. အဂဲးဘဲၫယီၩ နန့ကၩဆၧအ့ၬ. 15 ယိခွါ, ၦအခၪ့ လၧအလီၩလၩ့လၬလၩ့ ဆၧၥၭထိၬအပရၧၫ့နီၪ, လၧအလီၩလၩ့လၬလၩ့ ဆၧဘၪလိၬအိၭလိၬနီၪ အီၪဝ့ၫ လၧခိၪလီၩ့ ထိၩ့ချိၬ အလီၩ့လီၫ. စယုဒၫ ဧ့, မၩကဲၪထၪ့ နဆၧမၩဘိၪ့လဖၪ, ဒဲမၩလၧၫ့ထၪ့ဎွ့ၩထၪ့ နဆၧဆိၪလၩ့နၥၭလဖၪဆံၭ. အဂဲးဘဲၫယီၩ ၦလတီၩဘၪနီၪ ခၫ့ဂၬဘၪလၧၩ့နၧၩအ့ၬ. ဘၪ ဆၧဒၪ့ထ့ၬခွံၬဝ့ၫ လူၬထူၬလီၫ.

1 ၦမၩပြံၩပြၩဆၧလဂၩနီၪ ဂဲၫထၪ့ဝ့ၫ လၧနမ့ၬယၫလီၫ. အီၪခိၭ ထိၬၥံၪထၬၥံၪ, ယိဖၧၩ့ၥုၪ့ဖၧၩ့ၥၭၥံၪ, အီၪက့ၪဆီၪ့ထၪ့ နယးဒံၩ့ ဒုၭဆီၪ့ထၪ့နၥၭ လၧဆၧအစီၩ့အမၩ့ ထီးအလူၬဆံၭ. 2 အဂဲးဘဲၫယီၩ ၦမၩခီၫဆၧၥံၪ မၩခီၫခွံၬယူၭ အဝ့ၫၥံၪ, ဒဲမၩဂၭဂီၩ့ အထဲၩ့အဖၫ့ လါနၫ့တၭ, ယဟိဝၩ မိအီၪက့ၪထၪ့ထဲၩ့ စယၫကူၭ အကယးကဖး ဘဲၫအမိမၩ အံၫစရ့လၭ အကယးကဖး အၥိၭနီၪလီၫ. 3 ၦအဆီၪ့အထၩ့ဖံၭနီၪ မၩဝီၩဝ့ၫ, ၦၥုၭဖိၪ ကီၩ့ဝ့ၫ လၧဆၧဝီၩလုၭဖုၭလီၫ. လၧတဲၩ့ဝဲၩဆၧ အမုနံၩနီၪ အလဲၪ့ၥုၭလဖၪ အီၪဝ့ၫ လၧထၭဂ့ၬဘီၩ့ယုၩ့ယဲ, ဖၩ့မ့ၪနီၪ ယူၬထၪ့အၥၭလီၫ. 4 လဲၪ့ၥုၭလဖၪ စဲၪ့ၡိၫဝ့ၫ လၧခီၫ့, လ့ၩဝ့ၫ ချဲၫ့ချဲၫ့လ့ၬ လၧဖၧၩ့ၥၭဖၭလဲ အဖၧၩ့လီၫ. ဖျီၪဝ့ၫ မၩအၥၭ ဘဲၫမ့ၪၡီၫၥၪ အၥိၭနီၪ, စဲၪ့ဝ့ၫ ဘဲၫလၫ့ဝဲ အဒံၭ အၥိၭနီၪလီၫ. 5 အဝ့ၫဒၪ နၪ့ထၪ့ထဲၩ့ အၦဒိၪဖၭဒိၪလဖၪ လီၫ. အဝ့ၫၥံၪအခၪ့ ဘၪထၧၩ့ လၧအလ့ၩဝ့ၫ ဎၩ့ဎၩ့ အဘိၩ့ဘၭ, လ့ၩဝ့ၫ ချဲၫ့ချဲၫ့ လၧဒိၩ့ခိၪဒၧၩ့တၭ, တဲၩ့ဝဲၩ ထိၬၥံၪလီၫ. 6 ထံၫမိၡါ အတရၫ့ အီၪဝဲထၪ့အၥၭ, ဒဲအနီးလဖၪနီၪ ခၧၫ့ လါနၫ့တၭ, ဖံၪထၪ့ခွံၬဝ့ၫလီၫ. 7 နံနဝ့ၫ အီၪဘိၪ့တၭ, လ့ၩထၪ့ဝ့ၫ ဒဲအဎီးမုၪလဖၪ မၩၥီၫထၪ့ အလူ ဘဲၫထိၪလွံဎွံၩ့ အၥိၭနီၪတၭ, ဒဲၩလၩ့ အၥၭနၫၡါလီၫ. 8 နံနဝ့ၫ လၧမုနံၩလဖၪ လၧဖျိၩ့ အ့ၪမၩအၥၭ ဘဲၫထံၫနီၪ့ဖၧၩ့ အၥိၭ လါနၫ့တၭ, ယွၩလၩ့ခွံၬဝ့ၫလီၫ. အီၪထီ! အီၪထီဆံၭ! လါနၫ့တၭ ၦမိယိကဒၩထဲၩ့ လၧအလးခဲၫ့ နးဂၩအ့ၬ. 9 အၪ့ဂူၬန့ စ့ၩ, အၪ့ဂူၬန့ ထီၫ့ဆံၭ. ဆၧအစူၪလးခၪ့ခိၪ အထုၬအီၪအ့ၬ. ဆၧအဎၧၩ့အဎီ လၧၦလီၫ့ကီၩ့ဝ့ၫနီၪ အီၪ အၪအၪလ့ၬလီၫ. 10 ဆၧအီၪခီၫ, ဒဲဆၧအီၪပျီၩဝ့ၫနီၪ, ဒဲဆၧအီၪယူဝ့ၫလီၫ. ၦၡၩအၥၭ ဖံၪထၪ့ဝ့ၫတၭ, အခၪ့လုးခိၪ ဝၭထိၬ, ဒဲၦအယးဒံၩ့ အဲၪ့ဂံၬတၭ, ၦထီးအလူၬအမ့ၬ ၥၧၫ့ထၪ့ဝ့ၫလီၫ. 11 ဆၬလၥၧၫ့ အအီၪအလး, ဆၬလၥၧၫ့ဖိၪ အၪ့အဆၪအလး, အလး လၧဆၬလၥၧၫ့, ဒဲဆၬလၥၧၫ့အမိ, ဒဲဆၬလၥၧၫ့ဖိၪ လ့ၩဆၧ တၭ, ဆၧလမၩၥၭမဲၪဘၪဝ့ၫနီၪ, မွဲအအီၪခီၫခီၫလဲၪ. 12 ဆၬလၥၧၫ့ အဲၪ့ၡၫ့ဆၧ လၧအဖိၪ အဂး, ဒဲမၩၥံၫဆၧ လၧဆၬလၥၧၫ့မိ အဂး, ဒဲမၩဎွ့ၩ အဆၧအီၪအလး, ဒဲဆၧလၧအအဲၪ့ၡၫ့ဝ့ၫ, ဒဲအအီၪ အလးနီၪတၭ, အဲၪ့ၡၫ့ဆၧ လီၫ. 13 ယိခွါ, ယအီၪထၫ့ဒၩနၧၩ, ဆၧၥုၭမုခမျၧး အယဟိဝၩ စံၭဝ့ၫဒၪ, ယမိဆူၭထၪ့ခွံၬ အလဲၪ့ၥုၭလဖၪ လၧမ့ၪခူၪ အဖၧၩ့တၭ, နၭ မိအၪ့ခွံၬ နဆၬလၥၧၫ့ဖိၪတၭ, ယမိဒၪ့ထ့ၬခွံၬ အအဲၪ့ၡၫ့ဆၧ လၧထံၫၥံၪခးၥံၪ အဖၧၩ့ တၭ, ၦမိနါဂၧၫ့လၧၩ့ နၥီၫ့အလူအ့ၬ.

1 ဒိၩ့ အီၪလၧဆၧၥွံၪနီၪ ဘၪအၡၪ့လီၫ. အီၪဝ့ၫ လၧဆၧချဲၩ့ဘျံၭချဲၩ့ဘျၪ, ဒဲဆၧအၪ့ဂူၬဆီၪ့ ဎွ့ၩတံၭလီၫ. ဆၧအၪ့ဂူၬန့နီၪ ၥုၭအၥၭအ့ၬ. 2 နိၪဖျ့ၪအၥီၫ ဒဲလဲၪ့ပၪအၥီၫ, ဒဲကၥ့ၪ ဂဲထုၪ့လံ, ဒဲလဲၪ့ စဲၪ့ၡိၫဝ့ၫလီၫ. 3 ၦထူၬထၪ့ကၥ့ၪ နၭယုၩ့ယဲထၪ့, ဒဲဖၩ့နီၪ ယုၩ့ယဲဖၩ့ထၪ့တၭ, ၦခမျၧး ဘၪ ဆၧမၩၥံၫဝ့ၫ ၦအစွၪ အီၪဝ့ၫ အၪအၪလ့ၬတၭ, အစွၪလဖၪ အထုၬအီၪအ့ၬ. ၦအခၪ့ ဘၪထၧၩ့ လၧၦအစွၪ နီၪလီၫ. 4 မွဲဝ့ၫ လၧၦမဲၩဎွဲၩမုၪ မၩ အဆၧလဲးဆၧဘျၪ အၪအၪလ့ၬ အကၠီၩ့; ဆၧမၩကဒၩ ၦမ့ၬအကဆါမုၪ လၧအခံးအဂၩ့ဂ့ၩ လၧအအၪ့ဆၫခွံၬ ၦဆၨၩလဖၪ လၧအမၩ ဆၧလဲးဆၧဘျၪ အကၠီၩ့, ဒဲၦအဒီၪ့လဖၪ လၧအမၩကဒၩၦမ့ၬ အကၠီၩ့လီၫ. 5 ယိခွါ, ယထၫ့ဒၩနၧၩ, ဆၧၥုၭမုခမျၧး အယဟိဝၩ စံၭဝ့ၫဒၪ, ယမိလဲထၪ့ နဆဲၫ့ခၪ့ထံၭ လၧနမ့ၬတၭ, ယမိဒုၭနဲၪ ၦဆၨၩလဖၪ လၧနဆၧအီၪဘိၪ့, ဒဲဘၩ့ၥံၪမုးၥံၪနီၪ လၧနမ့ၬမဲအလးလီၫ. 6 ဆၧမၩၥၭလိၪလဖၪနီၪ ယမိခွံၬ လၧနလီၩ့, ဒဲမၩဂၭဂီၩ့ နလၩနဖၩ့, ဒဲအီၪက့ၪနၧၩ လၧဆၧယိဖၧၩ့အလးလီၫ. 7 ဆၧမိမၩအၥၭ လၧကယဲ ၦလၧအဒၪဘၪနၧၩနီၪ, မိစဲၪ့ထၪ့ခွံၬ လၧနအီၪ ကိၭဂၩဒ့ၭတၭ, မိစံၭ, နံနဝ့ၫ အီၪယူဝ့ၫနီၪ, မွဲပလၫ မိဂၪ့ လၧအကၠီၩ့ လဂၩလဲၪ. ယမိအၪ့ဎၬ ၦမၩမုၬထၪ့ထဲၩ့နၧၩလဖၪ ခီၫခီၫလဲၪ. 8 ဒိၩ့ နိအၫမၧၫ့ လၧအအီၪဝ့ၫ လၧထံၫမိၡါလဖၪ အကျၩ, ထံၫ အီၪဝၬဖီၩ့ အဝ့ၫ, အစီၩ့အမၩ့ အီၪဝ့ၫ လၧမၫဆမံၭဖၧၩ့ အခိၪဒၧၩ့ အီၪဝ့ၫ လၧမၫဆမံၭနဲၩ့နီၪ မွဲနဂ့ၩနဲၪ့ အဝ့ၫဆ့ဧၪ. 9 ကုၡၫ ဒဲအံဇံၭ ဒုၭဆီၪ့ထၪ့ အဝ့ၫ လၧၦလၧဆၧဝံထၪ့နၬထၪ့ လၥ့ၪဘၪ, ပုတၫ ဒဲလုဘံၫ့မွဲ ၦမၩဆၧၩ့နၧၩလဖၪလီၫ. 10 လါနၫ့တၭ, ဆၧဆိၬထၪ့ခွံၬ အဝ့ၫ, ဆၧအၪ့မၧၫ့ဎီး အဝ့ၫတၭ, ၦစုၭလၩ့ဘျ့ၭ အဖိၪဆံၭလဖၪ လၧဖၧၩ့ၥၭ ထီးအလူၬ အခၪ့ထံၭ, ဒဲၦဖၭဆၧ လၧအၡၩ အီၪလၧအလၩအဖၩ့ အဂး, ဒဲအၦဒိၪလဖၪ ဘၪစၧၩ့ထၬဝ့ၫ လၧၥွ့ၫထၭလီၫ. 11 နဝ့ၫဒၪ နမိအီၩမၧၩ့ နၥၭဆ့, နမိအီၪက့ၪၥူၪ နၥၭ, နမိအၪ့ဎၬ ဆၧအလးဖီၩ့ဖျ့ၭ ဒဲဆၧအဒုၪအဒၩလီၫ. 12 နထိၬ ထီးအလူၬ မၩအၥၭ ဘဲၫချိၪ့ဒိၩ့ အီၪဝ့ၫ ဘဲၫချိၪ့ဒိၩ့ၥၪ လၧအမံၫ့ဆိၫ အၥိၭနီၪ, ၦအ့ၪတရူၩဝ့ၫတၭ, လၩ့ထ့ၬဝ့ၫ လၧၦလၧအအၪ့ဝ့ၫ အနိၭဖၧၩ့လီၫ. 13 ယိခွါ, နၡၩခမျၧး လၧနကျၩ မၩအၥၭ ဘဲၫၦမုၪ အၥိၭနီၪလီၫ. နထံၫနခး အတရၫ့ မိဘၪ ဆၧဝဲထၪ့ဖၭလဲ လၧနဒုၪနဒၩ အဂးလီၫ. မ့ၪ မိအၪ့ခွံၬ နတရၫ့အနိၪဘီၩ့လီၫ. 14 အၪ့ဒုၪ့ထံၫ လၧဆၧဝၩ့ထၬဒိၩ့ အဂး, မၩခၧၫ့ နထိၬလဖၪ, လ့ၩနုၬ လၧဆၧလၩ့လၧၩ့ အကျၩတၭ, ယဲးထဲး ကဖံၬတၭ, မၩထၪ့ထဲၩ့ အၩ့ကတဲၩ အဖံၫ့ချၪဆံၭ. 15 မ့ၪ မိအၪ့နၧၩ ထီးနီၪ, နၭ မိဒၪ့ထ့ၬခွံၬနၧၩ ဘဲၫထွ့အၪ့လဲၪ့ဆၧလဖၪ အၥိၭနီၪ; မၩအၪထၪ့ နနၫ့ဆါ ဘဲၫထွ့ အၪ့လဲၪ့ဆၧ အၥိၭ, မၩအၪထၪ့ နနၫ့ဆါ ဘဲၫထွ့အဒီၪ့ အၥိၭနီၪ ဆံၭ. 16 နမၩအၪထၪ့ယူၭ နၡၩဖနံၬဖိၪ အၪနဲၪ့ဒံၭ ၡၪၥံၪဖီၫၥံၪ လၧမူၭခိၪလီၫ. ထွ့ အၪ့လဲၪ့ဆၧ မၩဂၭဂီၩ့ဆၧ တၭ, ယူၩထၪ့ခွံၬဝ့ၫလီၫ. 17 နၦဒိၪလဖၪနီၪ မၩအၥၭ ဘဲၫထွ့လဒီၪ့ အၥိၭနီၪ, ဒဲနၡၩအခိၪလဖၪ ဘဲၫထွ့ အဒိၪထုၬ လၧအဆီးလၩ့ လၧထနါ ဆၧဆူၪ အလီၩ့ လၧဆၧဂီး အမုလနံၩ အၥိၭနီၪ, အ့ၪမွဲ ထီးမု အ့ၪဂဲၫထၪ့တၭ, ယူၩထၪ့ခွံၬတၭ, မွဲအအီၪခီၫခီၫလဲၪနီၪ ၦၥ့ၪယၫဝ့ၫအ့ၬ. 18 အစံရအၫ အစဎွၩဧ့, နၡၩယိၥိၪလဖၪ မံၫခံၫ့ဝ့ၫ, နၦဒိၪလဖၪ မံၫနၩ့ဝ့ၫ, နၡၩခမျၧး လၩ့ပြံၩလၩ့ပြၩ လၧခိၪလီၩ့ အလီၩ့, ၦဒုၭအီၪကိၩ့အီၪကီၪ့ အီၪနးဂၩအ့ၬ. 19 နဘုၪ့ဖိးအလး လဲမၬတၭ; နဖၧၩ့လးဆၫ နၭမၬလီၫ. ကယဲ ၦလၧအနါဂၧၫ့ နပရၧၫ့ ထီးအလူၬနီၪ, မိဒဲၩအစူၪ လၧနလီၩ့လီၫ. အဂဲးဘဲၫယီၩ ၦလၧနဆၧအၧၩ့ လလ့ၩခၫ့ဂၬဘၪဝ့ၫ လၧအလီၩ့ လထံၪဎးလဘီၩ့ဎးနီၪ, မွဲပလၫလဂၩလဲၪ.